ไฟแนนซ์ทูเดย์
โดย...ภูคา
7 ส.ค. 2558

โดย...ภูคา
...ประเสริฐ ชูแสง ประธานกรรมการสรรหาผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) สั่งขยายเวลาเปิดรับสมัครกรรมการและผู้จัดการทั่วไป บสย. ออกไปอีก 1 เดือน จากเดิมที่ปิดรับสมัครเมื่อ 29 ก.ค. ให้เลื่อนออกไปเป็น 28 ส.ค. 2558 นี้ เนื่องจากมีจำนวนผู้สมัครที่ไม่เหมาะสมต่อการพิจารณา 
...งานนี้ได้ข่าวว่ามีคนมาสมัคร 2 คน ทำให้กรรมการสรรหาต้องการให้มีผู้สมัครเพิ่มเพื่อให้เกิดการแข่งขัน และต้องการคนที่มีคุณสมบัติดีๆ เข้ามาสมัครเพิ่มขึ้น 
qq...ด้านการสรรหากรรมการผู้จัดการธนาคารเพื่อการส่งออกและนำเข้าแห่งประเทศไทย (เอ็กซิมแบงก์) สรุปว่า ยังไม่ได้ข้อสรุป แม้ สมพร จิตเป็นธม หนึ่งในผู้สมัคร ได้รับเลือกให้ไปปฏิบัติหน้าที่ เลขาธิการ กอช.เป็นที่เรียบร้อยแล้ว แต่เอ็กซิมแบงก์ก็ยังไม่กล้าเคาะชื่อ น้ำผึ้ง วงศ์สมิทธิ์ อดีตกรรมการผู้จัดการบริษัท บริหารสินทรัพย์สุขุมวิท (บสส.) ตัวเลือกที่เหลืออยู่เพียงหนึ่งเดียวเสียที 
... ได้ยินว่ามีการโยนเรื่องไปที่สำนักงานคณะกรรมการนโยบายรัฐวิสาหกิจ (สคร.) ให้ไปตรวจสอบคุณสมบัติของน้ำผึ้งอีกครั้ง เหมือนกลับไปนับหนึ่งใหม่ สรุปว่า กระบวนการสรรหาเอ็มดีใหม่ของเอ็กซิมแบงก์คงต้องร้องเพลงรอไปอีกยาวๆ แต่เรื่องการขาดคนมาคัดท้ายเรือแบงก์นี้สิ น่าห่วงจริงๆ 
...ส่วนการสรรหาตัวกรรมการผู้จัดการธนาคารอาคารสงเคราะห์ (ธอส.) รอบนี้ที่มี กฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เป็นประธาน ได้ข่าวว่ามีผู้สมัคร 5 คน ส่วนรายชื่อทั้งหมดยังไม่เปิดเผยต่อสาธารณะ ต้องตามในการประชุมกรรมการสรรหาวันที่ 10 ส.ค. ต่อว่าที่สมัครมาทั้งหมดจะมีใครตกคุณสมบัติที่กำหนดไว้หรือไม่